பாகுபலியின் முதல் பாகத்தில், இரண்டாம் பாதியின் போர் காட்சிகள் நம்மை வியப்புறச்செய்தன. முடிவில், 'கட்டப்பா ஏன் பாகுபலியை கொன்றார்?', என்ற கேள்வியை நமக்குள் விட்டுச் சென்றது. அந்தக் கேள்விக்கான விடையாகவும் அதையும் தாண்டிய பல ரசிக்கத்தக்க விஷயங்களோடும் வந்திருக்கிறது இரண்டாம் பாகம். மகிழ்மதி பேரரசின் மன்னராக பதவியேற்க இருக்கும் அமரேந்திர பாகுபலியின் காதல், கட்டப்பாவுடனான உறவு, தேவசேனையின் அழகு, வீரம் என இரண்டாம் பாகத்தில் நம்மை மகிழ்ச்சிப்படுத்தும் பல விஷயங்கள் இருக்கின்றன. மகிழ்ச்சியான சம்பவங்கள் ஒரு புறம் நடக்க, மன்னராகும் வாய்ப்பை இழந்த பல்வாழ்த்தேவனும் அவரது தந்தையும் செய்யும் சூழ்ச்சிகளில் பாகுபலி எப்படி சிக்கினார், அவரது மகன் 'ஷிவு என்ற மகேந்திர பாகுபலி', மகிழ்மதியை மீட்டாரா என்பதை பிரமாண்டமான, அழகிய காட்சிகளோடும், உணர்வுப்பூர்வமான கதாபாத்திரங்கள் வழியே கூறியிருக்கிறது பாகுபலி.